b'\n_START_ARTICLE_\nPremiul Erasmus\n_START_PARAGRAPH_\nPremiul Erasmus a fost \xc3\xaenfiin\xc8\x9bat \xc3\xaen 1958 de Bernhard de Lippe-Biesterfeld, prin\xc8\x9bul consort al reginei Juliana a \xc8\x9a\xc4\x83rilor de Jos, \xc8\x99i este acordat anual unei persoane sau institu\xc8\x9bii care a adus o contribu\xc8\x9bie excep\xc8\x9bional\xc4\x83 culturii, societ\xc4\x83\xc8\x9bii sau \xc8\x99tiin\xc8\x9belor sociale din Europa sau din lumea \xc3\xaentreag\xc4\x83. Premiul const\xc4\x83 din suma de 150.000 \xe2\x82\xac, \xc3\xaen numerar._NEWLINE_Subliniind importan\xc8\x9ba toleran\xc8\x9bei, multiculturalismului \xc8\x99i g\xc3\xa2ndirii critice, eliberate de dogme, Funda\xc8\x9bia Premiului Erasmus (\xc3\xaen englez\xc4\x83 Praemium Erasmianum Foundation) se str\xc4\x83duie\xc8\x99te s\xc4\x83 aplice aceste valori \xc3\xaen selec\xc8\x9bia laurea\xc8\x9bilor s\xc4\x83i. Premiul Erasmus este acordat de consiliul de conducere al Funda\xc8\x9biei Premiului Erasmus. Patronul Funda\xc8\x9biei este maiestatea sa regele \xc8\x9a\xc4\x83rilor de Jos.\n_START_SECTION_\nPremiul Erasmus 2015\n_START_PARAGRAPH_\nLa 15 ianuarie 2015, Funda\xc8\x9bia a anun\xc8\x9bat c\xc4\x83 a atribuit Premiul Erasmus 2015 asocia\xc8\x9biei Wikipedia pentru c\xc4\x83 a promovat diseminarea cuno\xc8\x99tin\xc8\x9belor prin intermediul unei enciclopedii cuprinz\xc4\x83toare \xc8\x99i universal accesibile. Pentru a ajunge la acest rezultat, ini\xc8\x9biatorii Wikipedia au conceput o platform\xc4\x83 nou\xc4\x83 \xc8\x99i democratic\xc4\x83. Premiul recunoa\xc8\x99te \xc3\xaen special caracterul de comunitate al Wikipedia, un proiect care implic\xc4\x83 munca colectiv\xc4\x83 a zeci de mii de voluntari din lumea \xc3\xaentreag\xc4\x83, care ajut\xc4\x83 la realizarea acestei ini\xc8\x9biative._NEWLINE_Distribuind cuno\xc8\x99tin\xc8\x9bele \xc8\x99i \xc3\xaen locuri \xc3\xaen care acestea erau inaccesibile \xc3\xaen trecut, Wikipedia joac\xc4\x83 un rol important \xc8\x99i \xc3\xaen \xc8\x9b\xc4\x83ri \xc3\xaen care neutralitatea \xc8\x99i informarea liber\xc4\x83 nu sunt garantate. Prin accesibilitatea sa \xc3\xaen lumea \xc3\xaentreag\xc4\x83 \xc8\x99i prin impactul s\xc4\x83u social, Wikipedia sus\xc8\x9bine ideea c\xc4\x83 exist\xc4\x83 o singur\xc4\x83 lume, chiar \xc8\x99i dac\xc4\x83 \xc3\xaen diversitate. Ea este o lucrare de referin\xc8\x9b\xc4\x83 digital\xc4\x83, disponibil\xc4\x83 \xc3\xaen multe limbi \xc8\x99i aflat\xc4\x83 \xc3\xaen permanent\xc4\x83 dezvoltare. Prin caracterul s\xc4\x83u deschis, Wikipedia scoate \xc3\xaen eviden\xc8\x9b\xc4\x83 faptul c\xc4\x83 sursele cunoa\xc8\x99terii nu sunt neutre \xc8\x99i trebuie permanent cump\xc4\x83nite. Prin aten\xc8\x9bia critic\xc4\x83 pe care o acord\xc4\x83 textului, surselor \xc8\x99i r\xc4\x83sp\xc3\xa2ndirii cunoa\xc8\x99terii, Wikipedia reflect\xc4\x83 ideile lui Erasmus din Rotterdam, cet\xc4\x83\xc8\x9bean al lumii al c\xc4\x83rui nume \xc3\xael poart\xc4\x83 premiul.'